Llíria rep una subvenció de 428.183 € per a millorar l'eficiència energètica del poliesportiu El Canó
13 de març de 2024

El Ministeri d'Educació, Formació Professional i Esports ha concedit a l'Ajuntament de Llíria una subvenció de 428.183 euros per a executar un projecte de millora i optimització energètica del poliesportiu El Canó.

Esta ajuda, que cobrix més del 60% del programa d'actuacions previst, s'ha atorgat dins de la convocatòria a entitats públiques per a millorar les instal·lacions i espais esportius que fomenten el turisme esportiu sostenible, amb càrrec als fons europeus del Pla de Recuperació, Transformació i Resiliència.

L'edil d'Esports, Nico Marco, ha volgut agrair “l'esforç del personal municipal per a portar avant este projecte conjunt de les regidories de Medi Ambient i Esports, una gran faena en equip que ha permés ser un dels 151 projectes subvencionats d'entre 1.616 de tota Espanya”.

“Esta iniciativa servirà per a millorar les condicions mediambientals i la qualitat de la pràctica de l'esport en El Canó, convertint-lo encara més en un focus d'atracció de nous visitants a la nostra població. Tindrem l'aigua calenta amb millors condicions, millor accessibilitat i enllumenat, i un millor entorn, amb refugi climàtic inclòs”, ha afegit.

L'objectiu d'este projecte és millorar les instal·lacions esportives des de la seua sostenibilitat, amb actuacions que augmentaran la seua eficiència energètica i reduiran el consum de llum.

En este sentit, la regidora de Medi Ambient, Consuelo Morató, ha assenyalat que esta ajuda, “que ens han concedit, i que evidencia la importància de tindre una Oficina Municipal de Projectes Europeus, és fruit de l'aposta clara d'este Ajuntament per portar avant els Objectius de Desenvolupament Sostenible. Primer ho vam fer amb el PUAM i ara amb l'Agenda 2030 que vam aprovar en el ple de febrer. Esta iniciativa, en concret, suposarà un gran estalvi energètic per al poliesportiu El Canó i contribuirà a evitar l'emissió de gasos d'efecte d'hivernacle”.

Actuacions previstes

El projecte aprovat per a Llíria contempla la renovació de l'enllumenat exterior del camp de futbol 1 i les pistes de la ciutat de la raqueta, amb tecnologia LED, que reduirà el seu consum a la mitat. A més, amb l'objectiu de potenciar l'autoconsum energia elèctrica generada en els propis equipaments, s'instal·laran plaques fotovoltaiques que evitaran anualment el consum de 56.669,14 kWh provinents de la xarxa. Igualment, es planteja el trasllat del quadre general de baixa tensió, amb espai suficient i ubicació òptima que minimitzarà les pèrdues de les diferents línies.

D'altra banda, el sistema d'Aigua Calenta Sanitària (ACS) se substituirà per instal·lacions d'aerotèrmia, capaces de subministrar la mateixa energia amb un estalvi del 74% del consum, la qual cosa equivaldrà a 65.250 kWh tèrmics a l'any aproximadament.

També hi ha previstes millores en accessibilitat i mobilitat sostenible, com la creació de places d'aparcament per a persones amb mobilitat reduïda i per a bicicletes, o la instal·lació dos carregadors de 22 kW per a vehicles elèctrics.

Altres actuacions se centren en els sistemes de digitalització amb pantalles informatives per a visibilitzar l'estratègia energètica i sostenible, que serà monitorada. A més, es pretén millorar la gestió per part de les persones usuàries del centre esportiu a través del desenvolupament d'una base de dades i una pàgina web.

Finalment, el projecte subvencionat contempla altres intervencions de caràcter sostenible, com la creació de zones arbrades d'ombra, així com el foment, tant en els espais exteriors com interiors, de recipients que permeten la separació en origen de residus, per a aplicar bones pràctiques de reciclatge.